Andy Warhol

1928-1949: Tidlig liv og utdanning

Andy Warhol ble født som den yngste av fire søsken i Pittsburgh i Pennsylvania den 6. august 1928. Faren, Ondrej Varhola, innvandret fra Slovakia sammen med sin kone Julia Justyna. De var begge rutenere.
I tredje klasse fikk Warhol chorea, som gav ham fobier mot sykehus og leger. Han var mye borte fra skolen og knyttet derfor et sterk bånd med moren. I enkelte perioder lå Warhol lenge i senga, mens han tegnet, hørte på radio og samlet bilder av kjente filmstjerner. Warhol har i ettertid uttalt at dette var viktig for utvikling av hans personlighet og forhold til media. Da Warhol var 13 år døde faren i en ulykke.

1949-1963: Tidlig karriere

Warhol viste tidlige tegn på kunstnerisk talent, og utdannet seg fra 1945 til 1949 til reklametegner ved Carnegie Institute i Pittsburgh. Han flyttet til New York City i 1949. Der skapte han seg et navn innen illustrasjon og reklame. Da plateindustrien tok av på tidlig 1950-tallet, bestemte RCA Records seg for å hyre inn Warhol til å designe albumcovre og promotere musikkmateriell. Warhol begynte å bruke silketrykk i sine verk, noe som var svært nyskapende i kunsten. De første silkebildene ble gjort av håndgjorte tegninger, men denne teknikken utviklet seg etter hvert til fotografiske trykkbilder. Som illustratør var Warhols tidligste verk ikke av den høyest kvaliteten, og inneholdt mange åpenbare feil og synlige markeringer. Denne perioden var en prøve-og-feile-prosess, og Warhol videreutviklet teknikken, som han i fremtiden behersket nesten feilfritt. Enkelte av Warhols silketrykk ble kontroversielle, og fikk mye medieoppmerksomhet i USA. Dette ga Warhol bare større popularitet og berømmelse. Warhol slo igjennom som bildekunstner i 1962 etter utstillinger på Stable Gallery i New York.

1962-1970: Anerkjennelse og The Factory

I starten på 1960-tallet ga Warhol helt opp karrieren med kommersielle virksomhet, og satset alt for å bli kunstner. Warhol ble etter hvert en kjent figur i New Yorks glamorøse utelivsmiljø, hvor han frekventerte kjente nattklubber som Studio 54. Han var åpenlyst homofil, noe som fremdeles var uvanlig for mediapersonligheter på 1960-tallet. 
I 1962 grunnla Warhol sitt hovedatelier i New York. Det ble kalt The Factory, eller Fabrikken på norsk. Navnet kom direkte av at Warhol skapte det meste av sin verk her. Den walisiske musikeren John Cale, som kjente Warhol, uttalte: «Det ble ikke kalt The Factory for ingenting. Det var her samlebåndene var plassert for silketrykkene. Mens noen holdt på med dette, ble det ofte filmet i overetasjen. Det skjedde noe hver dag».
Warhol begynte nå å masseprodusere filmer. Hans første film, Sleep, var en fem timer lang film som kun viste en mann sove. Slik som i malerkunsten, var Warhol svært eksperimentell i filmene, og han var en av de fremste avantgardekunstnere. Flere av filmene besto også av såkalt Screen Test, som besto kun av ansiktet til en person. 
Warhols atelier ble et samlingspunkt for flere kjente kunstnere, forfattere og musikere. Mange av de største stjernene fra 1960-tallet var innom Warhols atelier, blant annet Jim Morrison, Truman Capote, Bob Dylan, Salvador Dalí, David Bowie, Mick Jagger og alle fra The Velvet Underground. 
Etter hvert som filmproduksjonenen økte trengte Warhol modeller og skuespillere til sine verk. Warhol samlet derfor flere av modellene, i en gjeng som har fått navnet «Warhols Superstars». Mange av modellene var med i filmene, men han brukte dem også for å forsterke sin egen status og tok dem derfor med på fester, utesteder og utstillinger. En av de mest kjente modellene og skuespillerne var Edie Sedgwick, som spilte i mange av Warhols mest kjente filmer. Blant annet Poor Little Rich Girl fra 1965. Filmen viser Sedgwick stå opp om morgenen, ringe ukjente mennesker og kle på seg. Filmene ble svært kontroversielle, og kritikerne var enten svært positive eller overveldende negative, men de sistnevnte ga filmene uansett bare mer anerkjennelse.

Kunst

Warhol begynte gjennom 1950-tallet å utstille verkene sine, blant annet i New York City og forskjellige byer i California. Hans første solo-utstilling var i 1958 i Los Angeles, som markerte Warhols første pop-art utstilling. Siden akselererte Warhols anerkjennelse. Han beveget seg fra reklame- og moteverdenen og over i kunstverdenen mot slutten av 1950-tallet. Utover på 1960-tallet begynte han å lage malerier av berømte amerikanske produkter som suppeboksene fra Campbell og Coca-Cola. Han gikk etter hvert over til silketrykk, idet han hadde et ønske og en drøm om ikke bare å avbilde masseproduserte gjenstander, men også å masseprodusere kunsten i seg selv. Han leide inn en hel stab for å produsere kunsten i The Factory. Warhol lagde også portretter og reklamer på bestilling. Warhols bilder har en klar inspirasjon fra reklame og tegneserier. 
Mange av hans verk dreier seg om hva amerikanske kultur og hva en anser som typisk amerikansk. Han malte penger, dollartegn, matvarer (Coca-Cola-bokser, suppebokser og liknende), kvinnesko, kjendiser og avisutklipp. Et kjennemerke på Warhols maling gjennom 60-tallet var repetisjon av motiver på store lerreter. Hans silketrykk av Marilyn Monroe er et annet av hans mest kjente verk.
Utover 1960-tallet beveget han seg nærmere den fotografiske verden. I serien Disaster Paintings fra 1963 har han malt fotografier fra ulykker i sterke farger.
Han utviklet seg fra å være én av USAs mest begavede reklametegnere til å bli 1900-tallets største kunstner sammen med Picasso og Marcel Duchamp. Warhol ble den store pioneren innen popkunsten, som skulle influere svært mange av kunstnerne i Vesten. Dagens store samtidskunstnere som Jeff Koons og Richard Prince inspireres av Warhol. Han var sannsynligvis tidenes fremste representant for popkunst, som ble formidlet via malerier, objekter, filmer samt egen person.
13. september–14. desember 2008 produserte Astrup Fearnley Museet utstillingen Andy Warhol by Andy Warhol, som består av 44 malerier, én skulptur, én installasjon, elleve filmer samt to Tv-programmer.

Film og musikk

Mellom 1963 og 1968 produserte Warhol mer enn 60 filmer, bl.a. Chelsea Girls (1966), Blue Movie (1968), Empire State Building, Andy Warhols Dracula og Sleep. I 1972 produserte han filmen Heat. Han var også involvert i musikk og knyttet til New Yorks vantgarderock-miljø. Blant annet adopterte han på 60-tallet Lou Reeds gruppe Velvet Underground, og fungerte som en slags produsent for deres første album The Velvet Underground and Nico. Warhol lagde også det kjente banan-designet for coveret på dette albumet. I 1990 ga Velvet Underground- medlemmene Lou Reed og John Cale ut albumet Songs for Drella, som er en hyllest til deres tidligere mentor og venn Andy Warhol.